khistorydata/jeongjo-sjw-relations huggingface dataset:
정조 3년
己亥正月初十日辰時。上御仁政殿。春到記儒生殿講製述入侍時。行都承旨洪國榮。行左承旨鄭民始。右承旨徐有防。左副承旨李義弼。右副承旨柳義養。同副承旨沈念祖。記事官李兢淵。假注書徐鼎修。記事官李信祜鄭東浚。以次侍立訖。上具翼善冠袞龍袍。乘輿出仁化門。詣殿內陞座。殿講試官。考官領敦寧鄭存謙淸川君金鍾正。行副司直金熤。參考官任希簡吳載紹。應敎沈豊之。修撰李儒慶。製述試官讀券官左議政徐命善。行兵曹判書李徽之。行大司成李衍祥。對讀官行副司直林鼎遠柳戅。副應敎鄭志儉。修撰南鶴聞。入庭行禮訖。以次上殿就座。上命讀券官二人進書題訖。國榮曰。日勢已晩。限以人定。則似好矣。上曰。依。仍命懸題。上曰。場中火具。令四館所入之。分給儒生。可也。上曰。試冊周易入之。講生仍爲呼名。民始曰。殿講時。書房色司鑰一人。不爲待令。事極駭然。令攸司科治。何如。上曰。依爲之。出擧條上曰。掌樂提調入侍。掌樂提調金用謙進前。上曰。卿以雅樂修整事。向已出擧條。而今番在庭軒架之位次排設。極爲雜亂無序。何也。用謙曰。臣則未及見之矣。上曰。卿卽出去臺上。仔細見之。可也。用謙曰。節日製親臨。今番初行。故自下擧行。似未及諳例而然矣。上曰。今番則乃臨殿試士。非比節製例也。春堂臺殿座時則用樂。而法殿殿座時則不用樂。事甚班駁。故年前已爲釐整矣。卿或未及聞知乎。國榮曰。樂院想未及知而然矣。上曰。協律郞。誰也。有防出問後還奏曰。掌樂主簿趙德洵云矣。殿座之時。掌樂正例當待令。而不爲待令。極爲駭然矣。上曰。爲先汰去。可也。出榻敎上曰。典樂之擧行。亦極駭然。而實典樂亦不待令云。令攸司科治。可也。出榻敎上謂用謙曰。樂院事。卿旣摠察。則凡諸擧行等節。各別申飭。俾有實效。可也。義弼曰。法殿及春塘臺親臨試士。事體與殿試無異。故昨年夏。以此後則依殿試例設庭懸。且旣設庭懸。則宜有朁奏樂。故一體擧行之意。有所分付矣。今日殿座時。該曹不爲磨鍊。該院不爲待令。事極駭然。該曹該院堂上。竝從重推考。何如。上曰。一倂爲先。從重推考。可也。出擧條上曰。咫尺殿庭。雜人甚多。而禁喧郞廳。一不禁戢。極爲駭然。該房承旨。何不請推乎。命善曰。禁喧郞廳事。誠駭然矣。上曰。儒賢入來乎。如已入來。皇壇大門外從便留待事。遣史官傳諭。賤臣承命傳諭。上降座乘輿。出仁政門。詣大報壇。至大門外降輿。入就板位行禮。仍陞壇上奉審。上曰。儒賢隨入奉審事傳諭。祭酒宋德相承命陪從。上還出大門外。乘輿入齋室。上曰。同副承旨與儒賢入侍。念祖與德相進伏。上曰。今日展拜。與卿同來。心甚欣慰。而風泉之感益倍矣。肅廟朝甲申年。始建皇壇。而先正未及見焉。卿今來見。尤切感懷矣。德相曰。新春展謁皇壇。甚盛擧也。臣適隨後奉審。不勝感懷矣。如南漢之顯節祠。江華之忠烈祠。卽我朝忠臣之殉于王事。死於大義者也。如京裏之宣武祠。卽征東將卒。奉承皇旨。來援小邦者也。列朝雖有賜祭之擧。而聖明御極之後。尙未爲焉。臣意則竝命賜祭。以寓風泉之感。好矣。上曰。頃自初筵。已多建白。因卿謙挹之言。尙無出擧條頒示者矣。至於玆事。事係登時擧行者。以卿所奏。出擧條指委。可也。出擧條德相曰。皇朝遺臣子孫之來歸我國者。其意蓋以皇朝旣亡之後。惟我國可爲依歸也。而自朝家不甚調用。待之之道。亦多埋沒。如兩李都督及康世爵。俱有大功於本朝。其子孫宜可獎拔。且北關之胡氏。謂是胡五峯子孫。而亦歸我朝者也。先朝曾有武職調用之事。而其後仍爲罷散不復。其中亦有儒業者。而亦未蒙獎拔之澤矣。適因言端。敢此仰達矣。上曰。卿之因言端敷奏者。意甚好矣。然卿於末梢結語。不請令銓曹收用。固知卿意之出於撝謙。予以卿畀以世道之責。則何過執之至於此甚乎。此亦予尤增歉愧處也。本事則當申飭吏兵曹。量才收用矣。出擧條德相曰。臣向筵。在外儒臣盡禮招延之意。有所仰達。而尙未承敦召下敎。誠不勝抑鬱矣。如臣老衰。固不足備數於經筵之末。而今在旌招之列者。皆林下宿德。自上若至誠招徠。豈無幡然道乎。伏望深留聖意焉。上曰。其問果因滾擾。未及敦召矣。卿言若此。方命敦諭矣。出擧條德相曰。臣曾以懲討事。有所仰陳。旣承從當下敎之敎。而尙無處分。下情不勝抑鬱矣。上曰。此則後日筵席。從容更陳。似好矣。德相曰。區區之誠。必以得請爲期。故敢此煩達矣。上曰。今日適設到記科。而近來科制。欲一變通。尙此未果。故每不免因循舊例。可悶。德相曰。伏聞今日有試士之擧云。臣適有所懷。敢此仰達矣。今之科擧之弊。可勝言哉。聖敎每以猝變爲難。而臣意則以爲變之似無難。而若不大變通大矯革。則不過以弊救瘼。殿下雖欲嚴立法紀。密防奸僞。徒致察察苛刻之嘆。必無濟濟丕變之效。噫。今世之禮義廉恥。掃地盡矣。故科宦之士。不知世間有羞恥事。曲逕圖占。可謂駭然。今若使鄕里則以鄕貢法貢士。以送有司。京裏則以薦選法初試。以赴省試。其外則勿令赴擧。其外未赴擧之士。亦當讀書。庶有堷植之效矣。此卽臣所耿耿者。從當以文字仰陳。而苟究其由。亶在於聖心之先爲祛私恢公。仍以飭下。以四維激勵士子。以一公勉飭有司。且以文體論之。黜其浮華。取其純實。則許多難言之弊。自可不期祛而自祛矣。正本之道。尤有望於聖志之奮勵矣。上曰。今日適遇試士。卿言及此。與日前講說有異。所當書出擧條。飭勉考試之人。兼令賢關指委。使士子各知主司所以取捨之意。可也。出擧條上曰。皇壇展拜。似當再拜。而自前行四拜。未知何故也。德相曰。似用邦禮而然矣。上曰。月三講近來停廢。可悶。德相曰。臣以月講事。有欲陳奏者。而從當以文字仰達矣。上曰。以文字詳細陳奏。好矣。上曰。日間當更召見矣。命德相先退。命念祖書傳敎曰。今因展拜。儒賢有所建白者。已命出擧條擧行爲答矣。宣武祠及兩漢顯節祠江華忠烈祠。遣官致祭。令該曹劃卽考例設行。又命書傳敎曰。儒賢已有敷奏者。大抵朝家收錄勳蔭。亦是聳勸之政。則況玆事乎。擧條方欲啓下。而先令以此意。分付兩銓。中朝人子孫。北關胡氏子孫之可合收用者。着意搜訪相當職調用事承傳。上出齋室乘輿。還御仁政殿。上曰。殿講幾許爲之乎。存謙曰。姑未畢講矣。命有防書傳敎曰。予之前後敦召者。凡幾遭矣。錢帛之禮未摯。緇衣之誠未篤。莫回遐遯之志。難致彙征之美。每切歉愧于中。何幸一老先到。啓沃予寡躬。羽儀予朝廷。昕夕開筵。討論經史。欣然如有所得。此政群賢共貞。烝髦咸造之時也。非但予心之思想益切而必欲致之。儒賢之申請旁招者。亦出誠心。噫。諸君子苟欲幼而學壯而行。則更待何時哉。于于而來。濟濟而登。賁飾治化。矜式卿士。使斯世有於變之休。則是所謂臣主者。俱榮者也。爾等何不念及於此乎。春煦漸長。講筵方開。庸敷心腹之辭。冀副虛佇之望。爾等須卽造朝。莫負至意。仍傳曰。此敦諭遣史官傳諭于在外諸儒臣處。上曰。留待守令入侍。永興府使李晉圭。雲山郡守黃筞。昌原府使崔秉敎。寧遠郡守李汝忠。長興府使李基成。昆陽郡守洪繼善。順川郡守崔範重。高山縣監李大永。大興郡守宋載瑞。丹城縣監林最遠。衿川縣監崔萬斗。熙川郡守李達觀。龍岡縣令柳光國。蔚珍縣令高雲瑞。慈山府使李廷壽。固城縣令辛錫範。臨陂縣令曺允亨。永柔縣令趙時溥。楊口縣監朴長燮。義興縣監洪樂莘。義城縣令金履基。以次進伏。念祖曰。燕岐縣監金喆行。旣呈肅拜單子之後。稱以落馬。自外退去。事甚未安。推考警責。何如。上曰。依爲之。出擧條上命守令以次進前。上曰。頃者已經入侍。守令只達職姓名而退出。可也。晉圭等以次進伏。奏達職姓名後。上曰。爾等下去。必須勉旃。無負朝家差遣之意。可也。仍命念祖讀諭宣諭帖訖。命守令先退。命書傳敎曰。觀光擧子今夜弛禁事。分付講生。畢講後。上曰。製述科次。便殿入侍爲之。可也。上仍降座乘與。由仁和門還內。諸臣以次退出。
정조 3년
己亥正月初十日初更。上御誠正閣。科次入侍時。讀券官左議政徐命善。行兵曹判書李徽之。行大司成李衍祥。對讀官行副司直林鼎遠柳戅。應敎鄭志儉。副修撰南鶴聞。右副承旨柳義養。假注書徐鼎修。記事官李信祜鄭東浚。以次進伏訖。上命鼎遠等以次讀奏試券。上曰。諸試官各別詳細考覽。俾無實才遺失之嘆。可也。上曰。試所承旨入侍。右承旨徐有防進伏。上曰。試券。今爲畢捧乎。有防曰。今爲畢捧。而有一儒生姑未呈券矣。上曰。其試券。幾何書之乎。有防曰。幾爲盡書矣。命善曰。夜色方深。過限已久。待其畢捧則太爲遲滯。掩帳。似好矣。上曰。聞其試券幾盡書之云。今卽掩帳。有所可矜。待其呈券後掩帳。可也。上曰。試券如已畢考。仍爲合考。可也。合考訖。仍坼榜。上曰。居首李魯春。誰也。命善曰。似是李魯述之族矣。上曰。其文可謂實才矣。命善曰。然矣。上曰。之次李鼎基諸人。亦皆何如。鼎遠等曰。皆有文名之士矣。命書傳敎曰。春到記講比較居首幼學文光瑞。製述居首生員李魯春。竝直赴殿試。講之次純通人幼學白光彦李信默鄭溍。製述之次生員李鼎基等竝直赴會試。講粗以上。製述次上人等。依昨年例施賞事捧傳旨。上曰。白文中或有不書皮封者。又或有初不納券者。士習極爲駭然矣。大司成各別査覈。使之自首。可也。命退。諸臣以次退出。
정조 3년
行都承旨洪國榮守衛所直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐。同副承旨沈念祖坐直。注書李兢淵藥院直一員未差。假注書徐鼎修仕直。事變假注書李度謙仕。
정조 3년
傳于李義弼曰。輪對官入侍。入格儒生同爲入侍。
정조 3년
傳于鄭民始曰。軍士房承旨入侍。
정조 3년
沈念祖啓曰。刑曹判書鄭好仁。持罪人朴敏行等供辭。依下敎來待矣。傳曰。入侍。
정조 3년
事變假注書朴師默奉命在外。代以李度謙爲事變假注書。
정조 3년
傳于沈念祖曰。同副承旨入侍。
정조 3년
傳于沈念祖曰。行首宣傳官口傳擇差。
정조 3년
兵曹口傳政事。以李文德爲宣傳官。
정조 3년
以正言安廷鉉牌不進罷職傳旨。傳于鄭民始曰。只推。
정조 3년
鄭民始。以兵曹言啓曰。今正月十一日武臣賓廳武經講書時。宣傳官金聖和三略不通。趙雲履司馬法不通。守門將徐志逸三略不通。訓鍊都監哨官金若訥三略不通。御營廳哨官丁獜泰孫武子不通。依法典。推考警責。何如。傳曰。允。
정조 3년
沈念祖。以兵曹言啓曰。新差小吉號里權管韓重良老母。年今七十三歲。法不當遠離赴任。呈狀乞遞。邊將之親。年七十歲。無兄弟獨身者。許遞其任。已有定式。依例改差。何如。傳曰。允。
정조 3년
又以宣惠廳言啓曰。昨年嶺南收租之減縮。挽近所無兩湖亦不免失稔。凡係用度。不可不節損裁減之政。依乙未例擧行。以備嗣歲之憂。何如。傳曰。允。
정조 3년
又以備邊司言啓曰。各軍門貢米預買草記。區別預買年條以聞。捧現告以入事命下矣。預買年條區別。別單書入之意。敢啓。傳曰。知道。御營廳則以米儲不足。前御將具善復。旣已筵白擧行。此與故犯有異。宜置不罪之科。而至若摠戎廳。則所犯雖有多少。其多者烏可無罪乎。以罷職捧現告。守禦廳可謂萬萬駭然。雖諉之流來謬例。何不如具善復之提奏乎。又或托以昨年純錢之致。而今年旣有可捧之米。則胡爲乎十月十二月兩朔之間。預買七年之貢米乎。以此以彼。有難容貸。亦以削職捧現告。
정조 3년
又以義禁府言啓曰。製述官成大中。從重勘處事。傳旨啓下矣。成大中時在京畿抱川地云。依例發遣府羅將拿來。何如。傳曰。允。
정조 3년
右議政鄭弘淳疏曰。伏以陽春屆節。聖化對時。萬品俱蘇。百僚咸忭。而臣獨負釁屛伏。如枯木之處崖谷。俯仰慙痛。此何人斯。㘂。臣罪臣自知之。居家不嚴。自取苞苴之謗。行已無素。終陷贜汚之目。簡書交騰。聲罪狼藉。緣臣一人之無狀。重貽淸朝具瞻之羞。靜言思之。皆臣滄浪。臣豈敢更煩筆舌。以辱聽聞也哉。加以病情沈篤。神思昏錯。處義之際。旣未能深量。陳箚之時。亦未及細檢。憲疏規切。尤增愧汗。臣雖百喙。顧何以自解乎。抑臣所自悲悼者。身名衊僇。江河難洗。上負則哲之簡知。下忝家傳之謹拙。生何顔復入脩門。死何顔歸見先臣於地下乎。徑先陳箚。前轍是戒。蹙伏多日。顒俟重勘。恩命之下。蠢動無路。虛帶職名。兢懼冞切。玆不得不從縣道露章自列。伏乞聖明。下臣司敗。亟施當律。以昭聖代懲貪之政。以爲人臣欺君之戒焉。答曰。省疏具悉。卿懇於卿所遭。旣爲曰悶之。又爲曰惜之。所以悶之者。悶曰情踪也。所以惜之者。惜曰職名也。日昨傳敎有所敷敎者。卿已想見於朝紙。予不更誥。大抵大臣輕則朝廷輕。朝廷輕則主威亦輕。此乃相維共制。其勢自有不得不急者矣。是以。予之罪言官者。非忽於仗馬鳥卵之戒也。反爲言官。而竊恐所言。未免見輕於聽聞也。仍又思之。國之所以爲國。四維爲重。況大臣去就乎。予於卿之敦迫勉出。實不知何以爲辭也。然大官進退。實關治道。有難以此許副。卿其念予此意。勿復控辭。卽起入城。繼我面諭事傳諭。
정조 3년
慶尙監司李在簡疏曰。伏以。三陽回泰。賀儀載擧。景命維新。歡忭普切。仍念臣庸愚譾劣。最居人下。猥蒙我殿下拂拭之恩。前後揚歷。罔非踰分。矧玆七十州旬宣之責。尤豈臣所可叨濫。而仰感洪造。冒膺重寄。災荒溢目。接濟沒策。才疎識闇。瘡疣多出。每自循省。夙夜憂懼。此際伏見擧條下者。以統帥稟處事。致有問備之命。臣於是。尤不勝瞿然悚蹙之至。臣之無似。言不見重。一邊將等第。見格不施。臣之疲軟。雖不足言。實恐同議之法。由臣而壞。遂不得不據實上聞。以聽朝家處分。而只緣臣見聞孤陋。識慮淺短。遣辭之際。未能周思深察。自陷於疎率之科。雖荷聖度天大。不加深誅。臣心惶恧。益無所容。噫。臣受恩如天。報答無階。區區自效之道。惟在於殫心竭力。而臨事憒憒。顚錯旣多。至於考績之法。何等致愼。而不能嚴明。累被例推。此又臣孤負之罪也。目今大賑已始。民憂漸殷。行部賙饑。不容遲緩。而不能事事之狀。於是乎已著。則臣何敢晏然爲因冒之計乎。玆敢疾聲呼籲於天地父母之前。伏乞聖明。俯賜諒察。亟命鐫改臣藩任。重勘臣睾犯。以幸國事。以安私分。千萬幸甚。答曰。省疏具悉。筵敎相奏。俱出無隱。卿其勿辭欽哉。
정조 3년
執義兪彦鏶疏曰。伏以。三陽回泰。萬品昭蘇。恭惟殿下。對天懋德。輝光日新。臣竊不勝瞻望顒祝之至。仍念臣之虛帶臺銜。四歲于玆矣。屢控血懇。未蒙矜允。反紆隆旨。徒辱王人。是則冀免誤恩。秪增罪戾。故不敢復爲瀆浼之計。泯默靖處。日夕靡措。乃者我聖上盡禮致賢。遵例先朝。特設經筵之官。爰及在野之臣。而如臣無似。混廁於其間。臣始聞驚惑。繼以惶恧。殆莫省置身之所也。噫。臣之本末庸謬。無一可取。已悉於前後疏籲。今不敢復事覼縷。而竊念自古起自草萊。出入經筵者。苟非學博經傳。識貫古今。則莫宜居之。若臣者。資才魯下。學識矇昧。本不足備數於恒人。重以身嬰奇疾。症似心恙。少費思索。輒復增劇。氣升痰滯。仍成關格。故尋行數墨之工。亦已擔閣。于今三十餘年矣。假使臣無難强之疾。有可進之勢。將安所藉手。而備待顧問。仰塞明旨也耶。名實之不相副。莫此爲甚。適足以貽辱淸朝。傳笑四方。非細故也。至於國子司業之任。蓋所以待夫高蹈宿德之士者。而特以臣名係選籍。故銓注謬擧。有若循序例差者然。是豈聖朝量能授官之意哉。自惟無狀賤臣。欺世盜名。久據匪分。如縛求解。殆欲成疾。而不惟不準所辭。乃反㳹叨異恩。旬日之間。除旨聯翩。仰慙俯懼。無地自容。其欲冒昧趨命。則迷滯難回。縮伏俟罪。則逋慢冞甚。惟有不避猥越。更暴衷懇。而臣之老母。重觸寒感。劇歇無常。焦灼靡遑。玆始冒入文字。仰瀆崇嚴。區區至願。惟在本兼諸職。竝蒙鐫改。得以自全微諒。少安賤分而已。惟聖慈哀憐而特許焉。答曰。省疏具悉爾懇。因筵臣之奏。而經筵官使之啓下。此乃循舊章也。於爾有何苦辭之端哉。方今歲鑰已改。晝日漸永。開筵討論。正合其時。爾庶幾幡然。予日望之。爾其念此。卽起上來。以副區區之望。他餘俱在昨日敦諭中。爾可竝領予意。
정조 3년
應敎沈豊之疏曰。伏以。上天仁覆下民。所欲必從。故萬品得以曲遂。聖主慈育臣庶。有情必察。故一言可以感通。伏惟我殿下於臣。天地也父母也。臣有苦心血懇。結轖于中。而怵畏瀆擾。囁嚅不發者有年矣。今則情日益慼。聲不暇緩。其敢不仰首鳴號。以冀聖明之垂憐乎。噫。臣賦命險畸。早喪所怙。至今爲命。惟偏毋是依。辛勤鞫育。艱難成立。及其倖竊科第。濫通朝籍。則耿耿一念。只在於獲霑斗升之祿。少伸烏鳥之情。而不意數年以來。偏蒙洪造。翶翔邇列。遍歷華要。恩至渥也。榮已極矣。每當公餘。歸對老母。相與感泣。交手攢祝。豈有毫分餘顧。更敢干私。而顧念母年。已及七耋。精力衰謝。日甚一日。貞疾恒苦。氣息凛綴。而臣以早孤之小子。素昧營生之計策。藥餌則乏補元之劑。甘旨則闕適口之資。每念古人一日養不以三公換之語。未嘗不恒然傷懷。而至若臣袍笏之具。飯粥之備。亦反貽憂於病親。臣情到此。良亦悲矣。崦嵫之暮景易邁。而聖朝之孝治方隆。若不及今一陳於天地父母之前。則更待何時。從前經幄之臣。每陳由中之懇。獲遂奉檄之喜者。已多其人。臣亦不敢自阻於愍覆之天。援例陳懇。冒瀆崇聽。倘蒙我殿下曲諒至切之情。特推錫類之仁。許畀臣一小縣。得以廩俸之餘。俾伸便養之願。則非臣粉糜所可報其萬一也。惟聖明俯察焉。答曰。省疏具悉。疏辭下該曹稟處。
정조 3년
己亥正月十一日。兼春秋朴行淳。刑曹啓目。因正言李殷模所啓。鑄錢監董官朴敏行。幻弄公貨罪。加刑。何如。啓。傳曰。本事論其事則至汚穢。有不欲屑屑衊口者是遣。語其犯則大贓盜。亦不可伈伈緘口者是隱。則自上決不容拈出何語。執出何證。反復發問。期於輸情是如乎。若其鍿銖之幻弄。記籍之攛郍。偸竊之委折等事。所當問者殆難勝言。惟在掌刑之臣出意見。或刑或杖。窮覈得實者乙仍于。原供辭姑不明白判付爲去乎。依此知悉。已問各人段。更良取招爲旀。未問各人乙良。刻期發捕。劃卽捧供爲乎矣。大抵渠輩雖有罔赦之罪是乃。朝廷若無恒泰等賊是隱。則渠輩之肆胸臆。安得以至此哉。到今兩賊。先已物故。有難追施贓律。此固痛駭。於渠輩尙何足言哉。各人等一味刑訊。傡至徑斃。殊非審恤之意。已刑之類。待辜限加刑爲旀。且已前前事。猶不足論。而今番鑄役之際。監官色吏之徘徊顧望。不悛舊習者。尤極頑惡。朴敏行段。已是百罪俱發。而又如近日鑄所下吏中。亦有自初至今符同者。究厥罪狀。與敏行將無同也。敏行除良。此漢段置。另加嚴刑。以正國法爲良如敎。
정조 3년
己亥正月十一日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。昨日勞攘之餘。聖體。若何。上曰。一樣。上曰。右相終不可勉出耶。國榮曰。以其所遭。勢難行公矣。上命書右議政鄭弘淳疏批。上曰。昨日儒生幾皆成篇。而壯元則善作。誠可嘉矣。國榮曰。近來科儒比前大勝矣。上曰。近來講經之善誦甚鮮矣。國榮曰。善講者幾盡登科而然矣。上曰。講居首及製述次上以上待令。出榻敎上曰。惠慶宮進服二錢重人蔘粟米飮一貼煎入。出榻敎上命退。諸臣以次出。
정조 3년
己亥正月十一日巳時。上御熙政堂。輪臺官入格儒生同爲入侍時。左副承旨李義弼。假注書徐鼎修。記事官李信祜鄭東浚。司饔僉正權聖應。尙衣僉正金復根。司僕僉正宋載德。軍器僉正羅潤祿。內資主簿金最儉。入格儒生文光瑞李魯春李鼎基柳焯李湸。以次進伏訖。上曰。右承旨入侍。出榻敎右承旨徐有防進伏。上曰。輪臺官進前。聖應以次進前。奏職姓名及職掌遺在後。上曰。有所懷乎。聖應等曰。無之矣。命退。最儉進前。上曰。職掌爲何色乎。最儉曰。醬色矣。上曰。醬用於何處乎。最儉曰。用於進上矣。上曰。進排外所餘。用於何處乎。最儉曰。未及知矣。上曰。旣是該色。而以不知仰奏者。極可駭然。有防曰。內資主簿金最儉。職掌下詢之際。所對奏語。已極未瑩。而其他擧措。亦多顚錯。從重推考。何如。上曰。依爲之。出擧條命輪臺官先退。上曰。入格儒生進前。文光瑞進前。上曰。殿講應講。凡爲幾次乎。光瑞曰。數次矣。上曰。講則可謂實才矣。命退。魯春進前。上曰。爾爲誰之近族乎。魯春曰。李秉模十一寸侄矣。上曰。爾之對策。能於促刻場中。如是善作。且其所對中文辭意旨。俱爲詳明。必於理氣心性之說。有不昧昧而然矣。尤可尙也。毋以一第爲足。蓋加勉㫋。可也。鼎基進前。上曰。誰之族乎。鼎基曰。同姓之族。別無立朝者矣。焯進前。上曰。誰之族乎。焯曰。柳焵之遠族矣。湸進前。上曰。誰之族乎。湸曰。領府事李溵之遠族矣。命儒生先退。命有防書傳敎曰。儒生兪彦鏶疏批。右相疏批。竝令史官傳諭右相處。仍傳命召。命退。諸臣以次退出。
정조 3년
己亥正月十一日午時。上御誠正閣。軍士房承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。昨日入格試券持入。仍命讀奏。上曰。壯元頗善作矣。民始曰。然矣。上曰。今番製述。非但入格者皆能善作。呈券者亦能成篇。誠可嘉矣。民始曰。片刻場中。皆能成篇。誠可謂實才矣。上曰。策問逐條。儒生難對乎。民始曰。近來殿策逐條。儒生甚難之云矣。上曰。向來科弊不可勝言。今則比前小勝耶。民始曰。近來則不文者不敢爲赴擧之計云矣。上曰。右相疏批。何如。民始曰。實是優批矣。上曰。終不可勉出耶。民始曰。其在處義。似難出脚矣。上命書秋曹公事判付。仍命退。諸臣以次出。
정조 3년
己亥正月十一日申時。上御誠正閣。刑曹判書入侍時。刑曹判書鄭好仁。同副承旨沈念祖。假注書徐鼎修。記事官李信祜鄭東浚。以次進伏訖。上曰。刑判進前。好仁進前俯伏。上曰。朴敏行等。罪人供辭。何如。好仁曰。前後罪犯。終不直招。全歸之恒泰兩賊矣。上曰。恒泰之已物故。而全然歸之者。尤爲無狀矣。好仁曰。泰淵之前後乾沒之數。爲三萬餘兩云矣。上曰。朴敏行之前後犯贜。爲幾何云耶。好仁曰。渠之所供。不過數千兩云矣。上曰。朴敏行安命鉉則自乙未年至今番鑄役。而終始稔知者。究厥罪犯。尤爲無據矣。好仁曰。連爲嚴問。而半吐半呑。終不直招矣。上曰。在囚人等一味刑訊。不無徑斃之慮。已加刑者。待辜限更爲加刑。而卿與諸堂。各別詳審。數日間更爲開坐。而善爲盤問。期於得情。可也。仍命好仁先退。命念祖書刑曹啓目判付訖。命退。諸臣以次退出。
정조 3년
己亥正月十一日二更。上御誠正閣。同副承旨入侍時。同副承旨沈念祖。假注書徐鼎修。記事官李信祜鄭東浚。以次進伏訖。上命念祖讀公事。念祖曰。貢米預買堂上現告重勘事。擧條啓下。而備局年條現告草記。今已來到。重勘以何傳旨捧入乎。上曰。已處分。依所下傳敎。捧傳旨。可也。出擧條上曰。近來各司草記。承旨廳坐而受之乎。念祖曰。然矣。上曰。政院院規近甚解弛云。誠可駭然矣。承旨今方新入。絶勿以循常取便爲事。凡諸擧行之事。着實勤勵。修擧古規。俾無踵前之弊。可也。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐。同副承旨沈念祖坐直。注書李兢淵藥院直一員未差。假注書徐鼎修仕直。事變假注書李度謙仕。
정조 3년
李義弼啓曰。正言安廷玹。旣有只推之命。一體牌招。何如。傳曰。允。
정조 3년
沈念祖。以宿衛所言啓曰。今日中日日次矣。本所所管入直部將守門將。禁軍。扈衛軍官及內外營入直軍兵等。待標信下。發令箭分送試所。而入番武藝別監則內試射殿座相値。不得參試之意。敢啓。傳曰。知道。日勢已晩。今日中日安徐。
정조 3년
傳于沈念祖曰。右議政命召。更令史官傳授。
정조 3년
鄭民始。以宿衛所言啓曰。本所所管諸將校今春等內試射時居首人。依定式別單書入之意。敢啓。傳曰。知道。
정조 3년
備邊司。守禦使徐命膺。
정조 3년
李義弼。以奉常寺官員。以都提調提調意啓曰。東籍親耕田所種九穀。先農大祭後。卽爲起墾付種之意。敢啓。傳曰。知道。
정조 3년
戶曹參判宋德相疏曰。伏以臣於日昨筵中。有備堂差下之議。臣敢以控辭。而仍出外次。則成命已下矣。伊後屢經登對。豈不思趁卽丐免。而旣因促迫。又懼煩猥。將欲冒入文字陳懇矣。卽者下吏來告以明日參坐之由。有不敢更事遲延。故玆敢仰籲。惟聖明察焉。噫。臣本倥侗一賤夫耳。其學則空疎。其才則蔑劣。厚竊虛名。寵擢踰分。尋常愧恧。日夕靡寧。今此籌司之命。又何爲而至也。參聞軍國輿論機密。其責至重。其任至要。如臣無似。初非可擬議於其間者。況今日增一職。來日添一務。在微臣。有如蝜蝂之加載。必不免僨敗。而在朝家器使之道。亦不宜有此耳。且大臣援引兩先正舊例。以達比擬非倫。證喩失宜。尤不敢當也。君臣之間。貴相知心。卽孝宗聖祖責勉於先臣者也。今日殿下之不諒臣心至此。此臣之不得不仰憾於慈覆之天也。言出中情。辭非外飾。伏乞聖明。亟收備局新命。以幸公私。不勝大願。臣無任屛營祈懇之至。答曰。省疏具悉卿懇。籌司之職。卿家有己事。朝廷亦有己例。是豈卿私自益讓者也。如卿宿德。幸致于朝。則協贊之事。彌綸之責。卽卿自任。而實予期望者。至於見職。猶屬委畀中細務謾任也。所辭宜不允也。卿其安心。勿辭行公。此批答。遣史官傳諭于儒賢處。
정조 3년
己亥正月十二日。兼春秋朴行淳。義禁府啓目。兵曹佐郞李義存。殿座時不卽待令。刑推得情。何如。啓。傳曰。分揀放送爲良如敎。
정조 3년
己亥正月十二日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣。上命書公事判付。上曰。守摠兩營之貢米豫買者。其數夥然。而至於守禦廳之豫買於七年之前者。尤極駭然矣。國榮曰。雖曰謬例。豈可免罪罰乎。上曰。御營廳則以儲置不足。筵白擧行。守禦使何不如御將之提奏乎。國榮曰。兩朔之內。豫買七年之貢米者。萬萬駭然矣。上曰。王大妃殿進御二錢重人蔘粟米飮。今姑停止。出榻敎上曰。惠慶宮進服二錢重人蔘粟米飮一貼煎入。出榻敎上曰。左承旨。同副承旨入侍。出榻敎上曰。左承旨。同副承旨來待于靑陽門外。仍命退。諸臣以次出。
정조 3년
己亥正月十二日辰時。上御春塘臺。內試射入侍時。行都承旨洪國榮。行左承旨鄭民始。同副承旨沈念祖。記事官李兢淵李信祜鄭東浚。以次進伏訖。上曰。今日試射。便是內試。故無試官。知申考試。可也。國榮曰。參試則以宣傳官爲之乎。上曰。唯。上曰。守禦使徐命膺。卽爲牌招。出榻敎命書中日草記判付。上曰。守禦使承牌與否。知入。賤臣承命出問。以牌不進之意仰達。上曰。守禦使徐命膺。更爲牌招。上曰。文臣殿講處所。以宣政殿爲之。出榻敎上曰。守禦使如是違牌。有何情勢而然云乎。國榮曰。若有飭敎。則當承牌矣。上命書傳敎曰。受符體重。豈可一任其違召。守禦使徐命膺。從重推考。更爲牌招察任。上曰。守禦使入侍。守禦使徐命膺進前。上曰。授卿此任。予意有在。盡心本廳蘇弊之道。可也。命膺曰。素昧幹事。且無才能。無望稱塞。只切惶悚矣。上命傳諭書密符。仍命先退。上曰。三軍門木布。各五同入之。用餘還下。出榻敎射放畢。上命頒賞。仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐。同副承旨沈念祖坐直。注書李兢淵藥院直一員未差。假注書徐鼎修仕直。事變假注書李度默仕。
정조 3년
有政。吏批。判書鄭尙淳進。參判徐浩修文臣殿講試官進。參議李義翊牌不進。同副承旨沈念祖進。以南鶴聞爲副校理。洪樂純爲左參贊。李謙彬爲掌樂正。徐直修爲工曹佐郞。金光鉉爲奉常判官。李存源爲宗廟令。李齊亨金廷龍爲典籍。李徽之爲弘文提學。宋德相爲典醫監提調。李命揖爲江華經歷。沈豊之爲醴泉郡守。申光權爲西部奉事。
정조 3년
兵批。行判書李徽之病。參判徐有慶病。參議李謙煥入直進。參知洪樂彬病。行左承旨鄭民始進。副司正徐鼎修。守禦使徐命膺單付。
정조 3년
沈念祖啓曰。弘文提學李徽之。旣在闕中。不爲肅謝。仍卽出去。事甚未安。推考警責。何如。傳曰。允。
정조 3년
李義弼。以吏曹言啓曰。新除授燕岐縣監金喆行呈狀內。身病甚重。勢難往赴云。身病旣如是沈重。則不可强令赴任。依例罷黜。何如。傳曰。允。
정조 3년
持平宋樂啓曰。妖宦壽賢之締結一種嗜利之凶徒。爛漫和通之狀。渠旣明曰納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。錫達以厚賊之父。尙今偃息於覆載之間者。輿情已極齊憤。而況且犯贜之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其侄之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。而揆以國法。有難曲貸。請削黜罪人金漢耆。亟施竄配之典。竄配罪人金載順。附麗諸逆。受人指點。久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折奸萌而杜禍源哉。決不可歸之於尋常造言之科。有所容貸。請三水府定配罪人洪達洙。亟令王府。更加嚴鞫。依律處斷。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻。痛矣。先大王朝。十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄。則其窮凶情節。無以嚴覈。請長鬐縣遠竄罪人聖中。亟令王府。設鞫嚴問。期於得情。快正王法。有臣宗甲義駿。和應聖中叵測之說。推詡薦引。看作奇貨。敢於書筵出入之時。肆然迭奏。噫嘻。痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。罪人趙濟泰李潤成。俱以逆襸之切姻。凶謀逆節。萬無不知之理。而濟泰則初不刑訊。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。罪人南興老。以逆述之狎客。隨在謫所。究其情狀。已極萬萬叵測。而又於逆範輩聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府。設鞫得情。快正王法。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於其時承宣。則護逆之律。不可以荐棘而止。請薪智島荐棘罪人瑩中。設鞫嚴問。夬施當律。後樂旣以後翼爲弟。且以量𨩌爲黨。則凶謀逆節。必無不知之理。而親問之下。游辭漫漶。至以本不見重於其弟之說。肆然納供。究其情節。極爲叵測。不可以不了了極蠢蠢而有所容貸。請濟州牧定配罪人後樂。亟令王府。更加嚴鞫。期於得情。鳴遠。旣於若淵冤死之說。爛漫參涉。又敢作爲萬萬罔測之語。恣意護逆。甘心死黨。至登於道臣之密啓。究其情跡。與量海後翼一串貫來。則不可以孤雛腐鼠。而有所寬假。請慶源府定配罪人鳴遠。依律處斷。物故罪人德泰。以逆來之子。締交志恒。而渠父與逆賊志恒。陰謀之綢繆。渠旣同參。凶禮之往復。渠亦傳致。窮凶極惡之情節。渠自吐實。而以其徑斃。王章未伸。輿憤益切。請物故罪人德泰支屬應坐者。一一査出。絶島散配。定配罪人孫效忠等八宦者。俱極凶獰。終始抵賴。遽有酌處之命。雖出於我聖上好生之德。曠蕩之典。而效忠則自是凶孼。旣多負犯。又以逆宦切族。及其鞫問之際。端緖未究。亦無指的發明之端。定配罪人柳仁培。罪人李鳳昌沈德一李德成。俱以逆來之切族。若其在京。則或吹噓應澤。已露腸肚之糾結。及夫放逐。則或出沒城闉。益著蹤跡之陰祕。則志恒與國來陰凶情節。萬無不知不參之理。而頑忍不服。效忠仁培。定配而止。鳳昌德一德成。更逐本鄕而止。罪人申世輝。旣與應澤。錢財相資。則可知其情志之親密也。罪人蔡伯周盧聖翊。就捕以後。旣無白脫之端。而未及嚴覈。竝有分揀之命。王章由此而未伸。輿情由此而益憤。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。答府曰。不允。
정조 3년
事變假注書朴師默書啓。臣敬奉聖敎。馳往傳諭于驪州州內上東面工曹參議金亮行所住處。則以爲。臣於前月分。復膺職名。宜卽陳章祈免。而病勢沈篤。不及締成文字。卽者近侍之臣。傳宣聖諭。十行絲綸。丁寧懇至。臣奉讀以還。驚惶悚懍。不知所以自措也。臣之迂拙無取之狀。已於前後章疏。悉陳無餘。今不必更煩。而惟是素患痰癖之疾。日甚一日。前冬則屢至危境。今亦尙不顯減。委席叫痛。雖庭戶之間。無以自力運動。以此証形。其何以强起登程乎。此實史官之所目覩也。猥辱恩諭。末由承膺。秪增惶恐。更當以一疏。申徹肝膈之懇云矣。臣旣承遍諭諸儒賢之命。故轉向安城郡司憲府掌令兪彦鏶所住處。緣由敢此馳啓。
정조 3년
沈念祖。以義禁府言啓曰。時囚罪人權拭。杖一百收贖。告身盡行追奪。流三千里定配事照律公事。判付內。功減一等。鄭東藎杖八十收贖。告身盡行追奪。徒二年定配事。照律公事判付內。功議各減一等啓下矣。權拭功減一等。杖一百收贖。告身盡行追奪。洪忠道扶餘縣龍田驛徒三年定配。鄭東藎功議各減一等。杖六十收贖。告身盡行追奪。鎭川縣長楊驛徒一年定配。而以議啓內辭意。具罪日。依例發遣府書吏羅將。押送于各其配所。何如。傳曰。允。
정조 3년
己亥正月十三日辰時。上御誠正閣。都承旨入侍時。行都承旨洪國榮。記事官李兢淵金勉柱鄭東浚。以次進伏訖。國榮曰。勞攘之餘。聖體。若何。上曰。一樣矣。上命奏禁府公事。上曰。鄭東藎之以定配議處。何如。國榮曰。當初濫殺。旣是因營題擧行。則定配似過矣。上曰。當初報營。非矣。國榮曰。此則聖敎誠然矣。上曰。今日殿講擧案。合爲三十五人。似有侵暮之慮耶。國榮曰。似不至侵暮矣。上曰。守令有闕乎。國榮曰。醴泉卽賑邑云。從速差出。似好矣。上曰。當下敎矣。上曰。惠慶宮進服二錢重人蔘粟米飮一貼煎入。出榻敎上命退。諸臣以次出。
정조 3년
己亥正月十三日辰時。上御宣政殿。親臨專經文臣殿講入侍時。行都承旨洪國榮。行左承旨鄭民始。右承旨徐有防。左副承旨李義弼。右副承旨柳義養。同副承旨沈念祖。記事官李兢淵。假注書徐鼎修。記事官李信祜鄭東浚。以次進伏訖。上具翼善冠袞龍袍。陞座。贊儀引試官及應講人員入庭。行四拜後。考官領議政金尙喆。判中樞府事蔡濟恭。吏曹參判徐浩修。參考官行副司直柳戇吳載紹金思穆林蓍喆。以次上殿就坐訖。命呼名。講官以次進講。義養曰。副校理李泰永。於命官發問文義之際。謂以非所當問者。旣涉如何。而笑語相雜。亦失筵體。推考警責。何如。上曰。依爲之。出擧條有防曰。殿講事體自別。而冊名懸錄。不善修整。多有臨講誤錯之弊。事甚疎忽。不可無飭。禮曹當該堂郞。推考警責。何如。上曰。依爲之。出擧條命書傳敎曰。政官牌招開政。又命書傳敎曰。賑邑守令。不容暫曠。醴泉郡守。待下批。其令當日辭朝。給馬下送。上曰。侍衛及應講人。互爲食代。可也。上曰。殿講純通人。當以製述比較。懸題板及陪入書吏入之。應製人其令入庭。可也。仍命懸題。上曰。試券皆已捧之乎。有防曰。已捧矣。仍命尙喆等進前考券後。命書傳敎曰。殿講純通比較製述居首副司果韓用龜。貂皮笠耳掩一部賜給。又命書傳敎曰。旣已先罷。同罪之人。亦皆放送。以戶曹郞廳監察事。時囚中人一體放送。濟恭曰。時囚罪人吳道鈺。事當依啓下擧條刑推發配。而第其牟利虐民之罪。事係久遠。雖不可一一究覈。至於特敎島配之後。逗留山寺。初不赴配。及其蒙放。偃然還家者。實是難容之罪。如此之類。若只施一次刑訊。仍卽發配。則其可曰國有法乎。聖意以此等事。屬之年久。雖不使窮覈用律。而三次之刑。斷不可已。故敢此仰達矣。上曰。依爲之。出擧條命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐。右副承旨柳義養坐直。同副承旨沈念祖坐直。注書李兢淵藥院直一員未差。假注書徐鼎修仕直。事變假注書李度謙仕。
정조 3년
傳于柳義養曰。飭已施矣。殿講不通禁推諸人。一倂分揀。
정조 3년
傳于李義弼曰。禮房承旨馳詣宗廟景慕宮奉審後。祭物祭器祭井看審。諸執事進排官摘奸以來。
정조 3년
傳于柳義養曰。同副承旨入侍。
정조 3년
沈念祖。以弘文館言啓曰。本館上番副校理臣李泰永。以實錄廳郞廳。今日晝仕出去。而每每草記。事涉煩漫。今後則除草記往來之意。敢啓。傳曰。知道。
정조 3년
李義弼。以吏曹言啓曰。新除授宣陵參奉李匡呂呈狀內。身病甚重。勢難察任云。今姑改差。何如。傳曰。允。
정조 3년
沈念祖。以奉常寺官員。以提調意啓曰。京畿封進薦新來二月令生落蹄及三月令黃石首魚訥魚來到。故臣與郞廳眼同看品。則至於訥魚細少。黃石首魚臭傷。不合薦進。故不得已退封。而莫重薦進之物。有此不謹之事。道臣推考警責。該封官依例罷出。何如。傳曰。允。封進官拿處。
정조 3년
掌令洪明浩啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟命王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請慶源府定配罪人鳴遠。依律處斷。請物故罪人德泰支屬應坐者。一一査出。絶島散配。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。答府曰。不允。
정조 3년
右議政鄭弘淳疏曰。伏以臣。以邦憲則不可一日容貸。以廉防則不可一刻虛縻。乃蒙上天之洪造。尙侈優禮。臣仰感恩私。俯慙職名。不得不猥將衷懇。冒瀆崇聽。威罰之降。席藁恭俟。及承聖批。十行綸音。丁寧懇惻。殆若慈父之詔迷子。臣奉讀未半。不覺聲淚之俱逬也。第於入聽面諭之敎。切有所萬萬抑塞者。噫。爲國之道。莫先四維。四維之張。宜先大官。臣厚蒙不潔之名。滓穢具瞻之位。一日在職。貽朝廷一日之羞。二日在職。貽朝廷二日之羞。況敢抗顔束帶。重入脩門也哉。重以孼由已作。而臺臣至於被罪。恧蹙之情。尤倍於前。臣之疾聲大號。不但一身之廉愧而已。其爲國體之所關。朝綱之所係。非細故也。且臣死期將迫。所患腫痰。轉輾沈劇。諸般症情。煩猥是懼。雖不敢縷陳。而藉令得延殘命。要非時月間復起爲人之疾也。方今聖志奮勵。百度惟貞。而緣臣一人之故。鼎席之不備。至於此久。病裏惶悶。如添一病。玆又冒罪更籲。伏乞聖明。俯賜鑑諒。先遞臣所帶職名。以重朝體。仍治臣前後負犯。以昭法紀焉。答曰。省疏具悉卿懇。俄於敦諭之旨。略布予慇懃之意矣。卿章踵到。巽讓愈摯。卿胡一味邁邁。不念改圖之道乎。卿無庸辭爲。卽起上來入城。仍傳曰。此批答。遣史官傳諭于右議政。
정조 3년
戶曹參判宋德相疏曰。伏以臣。昨奉聖批。不惟不準所辭。一札數十百言。丁寧懇摯。諭臣以期望委畀之意。責臣以協贊彌綸之任。臣雙擎跪讀。不覺五情震越也。噫。臣實不才蔑學。百無肖似。國人之所共知。使之談經義。則懵不辨句讀。與之論治道則茫不識頭緖。前授經筵之官。已駭聽聞之甚矣。今此籌司之命。尤何等職務。而乃敢黽勉因循。終至臭敗乎。玆不得不冒萬死。更瀆天聽。伏乞聖明。特賜財處焉。疏成後。醫監新命。又下於千萬慮外。臣於此。惝怳愕貽。益不知攸處。臣謹按。宋帝招致處士常夷甫。欲優其祿。廣授寺院諸職。而夷甫一切受之。故君子譏之。顧臣平生自處。雖不足言。若其所願。不在乎學夷甫。而前後誤恩。一至於此。臣誠惶惑無地。自容更願。俯垂矜諒焉。答曰。省疏具悉卿懇。卿於見帶兩銜。奈之何旣辭又辭。殆若不解則不已者然哉。予聞過猶不及。以卿宿德。此留義理。已必裁酌于中。然則辭受之際。不當過辭而過辭者。得無近於猶不及之嫌乎。予不多誥。冀卿之擇期也。且念卿以出入經筵。啓沃開發爲己任。而因卿辭官。召對之命。未免旣降而旋寢。此又卿庶可幡然。改圖之一段也。卿其勿復控辭。卽起行公。是予之望也。仍傳曰。此批答。遣史官傳諭于儒賢處。
정조 3년
敎守禦使徐命膺書。王若曰。南城險阻之區。允爲關防之重地。中權節制之責。必資文武之全才。苟不能得其人而任保障之功。卽何以詰爾戎而盡捍衛之策。惟卿。詩書舊業。圭璋令譽。言若不出口。而遇事則剖判無疑。體如不勝衣。而處世則耿介獨立。文衡銓部。已副其雅望淸名。海臬箕藩。尤著其通才練識。先朝之倚毗旣篤。初服之顧問亦勤。內閣騰琬琰之輝。歐參政之詞宗自任。晩境勵薑桂之操。晏吏部之苦性彌堅。軫滿盈存戒之心。縱許數年之處散。念緩急可恃之義。寧容一任其養閑。眷玆南漢之金湯。素稱東國之屛翰。處京輔咫尺之地。以宰相而統領戎機。憑山谿控阨之要。置營府而牧禦民衆。前後設施之旣久。國勢資鞏固之形。中間弊瘼之多端。軍制有疎漏之歎。誰復效溫嶠之鎭京口。卿可任尹鐸之治晉陽。玆授卿以南漢山城守禦使行判中樞府事。卿其益勵遠圖。祗服明命。毋曰精力之向衰。而忽經理之策。莫謂疆域之無事。而弛綢繆之方。祭征虜之雅歌投壺。豈專美於前代。羊叔子之輕裘緩帶。可復見於今辰。於戲。殫卿制勝之謨。副予托重之意。文恬武嬉之已甚。此誠何時。地利人和之交修。貴得其道。故玆敎示。想宜知悉。知製敎李泰永製進
정조 3년
己亥正月十四日。兼春秋朴行淳。刑曹啓目。罪人朴敏行等。待蔡德純捉來。一體究覈。何如。啓。傳曰。前判付除良。丙申以前符同作奸之類段。罪固罔赦。而無是恒泰。豈有此漢等乎。朝家於諸凡此等事。屬之昧爽以前。每置勿問之科是隱。則元犯已物故。此漢等耳。亦不可獨施重典是旀。今番推覈之意。亦不過盤問其來歷是如乎。丙申以前鑄所干連諸囚。一傡放送爲㫆。今番鑄錢監官朴敏行下吏安命鉉段。皆自已前鑄役。至于今番鑄役。而或首尾作奸。或終始稔知者是隱。則眞所謂令後之故犯也。此兩漢乙良。從重勘律。待錢簿磨勘後發配爲旀。其餘在囚各人段。何必窮治。倂從曠蕩之典。一倂分揀放送爲良如敎。
정조 3년
己亥正月十四日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。連日勞攘之餘。聖體。若何。上曰。一樣矣。上曰。昨日殿講文臣。幾皆能讀。頗有勸獎之效而然耶。國榮曰。殿講連爲設行。故果有實效矣。上命讀刑曹公事。上曰。刑曹罪人。何以處決則好耶。國榮曰。鑄錢作奸之類。罪固罔赦。而丙申以前則便同令前。不必深究。而至於今番犯罪者則從重勘律。似宜矣。上曰。卿言。是矣。國榮曰。藥房提調以鑄錢事。有所引嫌。不爲仕進。申飭行公。似好矣。上曰。將欲下敎矣。上曰。惠慶宮進服二錢重人蔘粟米飮一貼煎入。出榻敎上命退。諸臣以次出。
정조 3년
己亥正月十四日巳時。上御熙政堂。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書刑曹公事判付。上曰。刑曹罪人。今將處決。供事卽爲捧入事。分付。賤臣承命出傳。上命書右議政鄭弘淳疏批。仍命退。諸臣以次出。
정조 3년
己亥正月十四日酉時。上御熙政堂。同副承旨入侍時。同副承旨沈念祖。假注書徐鼎修。記事官金勉桂鄭東浚。以次進伏訖。上命書右議政鄭弘淳上疏批答。見日日記又命書傳敎曰。予意旣罄於日前卿疏之批。卿果默諒予言外之旨旨外之言乎。又使予爲說於卿。其言無以過此也。卿之情地。縱或曰難安。而予之至意。自以爲不淺。則卿胡不思及於勉膺之道乎。且念卿雖欲決去就。以伸廉隅。不必處在荒郊寂寞之濱。不與世相接。然後方可爲得中之處義也。予則以爲。卿之此擧。恐不免失宜之歸矣。玆遣史官。諭予悃愊之言。仍傳命召。卿其卽日入城。莫負予區區之望事。敦諭于右議政。又命書傳敎曰。昨日問安。不爲進參。近日嘗膳。亦不仕進。豈可以不當引之鑄錢事爲引乎。事之未安。莫此爲甚。藥房提調具允鈺。從重推考。卽爲牌招察任。命退。諸臣以次退出。
정조 3년
己亥正月十四日初更。上御誠正閣。同副承旨入侍時。同副承旨沈念祖。假注書徐鼎修。記事官金勉柱鄭東浚。以次進伏訖。上命書戶曹參判宋德相上疏批答。見日日記又命書傳敎曰。刑曹判付旣諭。決折諸囚。皆令今夜內放送。命退。諸臣以次退出。
정조 3년
沈念祖啓曰。卽伏見事變假注書朴思默狀啓。則修啓違式。着署欠精。原狀啓雖不得不捧入。而其不審之失。不可無警。當該注書。推考。何如。傳曰。允。
정조 3년
鄭民始。以都摠府言啓曰。今日入直宣傳官武兼及有廳軍士。當爲中日習射。而雨勢如此。不得爲之之意。敢啓。傳曰。知道。
정조 3년
以持平李夔。正言安廷玹柳孟養等牌不進罷職傳旨。傳于柳義養曰。只推。
정조 3년
傳于沈念祖曰。今夜弛禁事。分付巡邏營。雖城外。弛禁事亦爲分付。
정조 3년
柳義養啓曰。持平李夔。正言安廷玹柳孟養。旣有只推之命。竝卽牌招。何如。傳曰。允。待開門牌招。
정조 3년
又以刑曹言啓曰。監官朴敏行。書吏安命鉉兩漢。從重勘處。待錢簿磨勘後發配。其餘在囚各人段。一竝分揀放送事。命下矣。依傳敎。朴敏行安命鉉。待錢簿磨勘後。從重勘律發配。其餘在囚罪人朴根發金文昌玄再芳趙寬璧劉大亨趙性遇徐有國吳漢柱等。放送。金鎭國俄已物故。屍體出給之意。敢啓。傳曰。知道。
정조 3년
持平宋樂啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福永酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟竝投絶島。以嚴隄防。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請物故罪人德泰支屬之應坐者。一竝詳査。絶島散配。請柒原縣定配罪人志遜。更令王府。設鞫嚴問。期於得情。請減死定配罪人德秀。亟令王府。更加嚴鞫。夬正王法。諸削黜罪人鄭履煥絶島安置。答府曰。不允。措辭見上
정조 3년
己亥正月十五日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。夜間聖體。若何。上曰。一樣。上曰。昨日刑曹罪人之處決。何如。國榮曰。處分誠至當矣。上曰。右相終無變動之意。史官之逐日來往。亦甚可悶矣。國榮曰。昨日敦諭與批旨。雖極懇惻。而在其處義。似難轉動矣。上曰。儒賢之辭巽。亦豈不過當乎。國榮曰。雖有先正已例。似不可遽然承命矣。上曰。今日次對。何不來會云乎。國榮曰。別無時急公事云矣。上曰。惠慶宮進服二錢重人蔘粟米飮一貼煎入。出榻敎上命退。諸臣以次出。
정조 3년
己亥正月十五日巳時。上御暎花堂。內試射入侍時。行都承旨洪國榮。行左承旨鄭民始。記事官李兢淵金勉柱鄭東浚。以次進伏訖。上曰。宣傳官別軍職春等試射。此後無可爲之日。故今日爲之矣。國榮曰。今日風勢不好。射員似不能善射矣。上命試射。上曰。右相處傳諭史官入來乎。國榮曰。姑未入來矣。上曰。風勢如此。渡江似難矣。民始曰。然矣。上曰。守禦使上疏。何如。民始曰。其所引義。似過矣。上曰。今春欲往寧陵。而當此災年。民弊可悶矣。國榮曰。今年異於他年。事宜幸行矣。民始曰。蠲減民役。則似無爲弊之端矣。上曰。更當商量而爲之矣。上命諸臣少退。試射畢。還入進伏。上曰。今日之風。射員皆不能善射。而朴基豊能中二十四矢。誠難矣。國榮曰。可謂善射矣。上命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐。右副承旨柳義養坐直。同副承旨沈念祖坐直。注書李兢淵藥院直一員未差。假注書徐鼎修仕直。事變假注書李度謙奉命在外代。
정조 3년
上在昌德宮。只朝參。停經筵。
정조 3년
傳于柳義養曰。排設房司鑰。飭已行矣。分揀放送。
정조 3년
有政。吏批。判書鄭尙淳進。參判徐浩修式暇。參議李義翊牌不進。右承旨徐有防進。吏批啓曰。右議政鄭弘淳。勉副事命下矣。當爲置處。而領敦寧一窠。他大臣今方見帶。本曹無相當窠。依例送西之意。敢啓。傳曰。知道。又啓曰。侍從臣父年七十者。每於歲首。抄啓加資事。載在法典矣。侍從臣父年七十人。別單書入之意。敢啓。傳曰。知道。又啓曰。玉堂闕員。今當差出。而曾經之人。多在斛由未出中。無以推移備擬。合有變通之道。何以爲之。敢稟。傳曰。勿拘。又啓曰。新除授慶尙都事宋景煥呈狀內。矣身素患痰癖之症。近益添劇。旬月內無望赴任云。身病旣如是。則不可强令赴任。依例改差。何如。傳曰。允。以吳大益爲副修撰。崔顯重爲禮曹佐郞。趙光逵爲禁府都事。林泰遠爲活人署別提。金宗範爲燕岐縣監。申匡堯爲戶曹正郞。宋煥億爲兼東學敎授。
정조 3년
兵批。行判書李徽之進。參判徐有慶病。參議李謙煥病。參知洪樂彬入直進。右承旨徐有防進。兵批啓曰。右議政鄭弘淳。勉副送西事。命下矣。當爲隨品置處。而領中樞一窠。他大臣見帶。判中樞二窠。輔國判書李益炡沈瑴。今方見帶。依例從座目。沈瑴降付知中樞。其代鄭弘淳。下批之意。敢啓。傳曰。知道。以李光彬爲五衛將。趙世逑爲忠翊將。朴聖恕爲部將。李顯福爲忠州營將。小吉號里權管姜興弼。判府事鄭弘淳。知事沈瑴單付。
정조 3년
兵曹口傳政事。知事具善復單付。
정조 3년
鄭民始。以司僕寺官員。以一二提調意啓曰。旌義前縣監許遞任。進上馬二匹。今纔上來。禾毛色別單書入。依例內廐立養之意。敢啓。傳曰。知道。
정조 3년
事變假注書李度謙書啓。臣敬奉聖敎。馳往傳諭于果川縣上北面社堂里議政府右議政鄭弘淳所住處。則以爲臣冒上再疏。恭俟郵罰之降。不自意史官。齎奉恩諭。深夜臨宣。責勉開曉。愈益勤懇。臣奉讀未半。感淚無從。顧臣釁負旣重。身名汚衊。不堪抗顔周行之狀。不但臣所自知。實亦人所唾鄙而嗤點者。臣雖無狀。亦俱五情。其何能冒沒羞愧。放倒廉防。重貽朝廷之辱哉。況目下賤疾。出沒危域。雖欲蠢動。其勢末由。聖恩愈隆於涵覆。臣罪益切於辜負。日月雖明。而蒙蔀不照。天地雖寬。而一身無容。惶懍震愓。神魂迷錯。疾痛之極。唯有號天呼父母而已。謹當更具一疏。以請嚴命云矣。敢啓。傳于李義弼曰。知道。
정조 3년
事變假注書朴師默書啓。臣敬奉聖敎。馳往傳諭于京畿道安城郡司憲府執義兪彦鏶所住處。則以爲臣纔上祈免之章。而祗伏俟命矣。千萬不意。史官遠臨。傳宣別諭。辭旨隆摯。又賜溫批。反復開牗。臣驚惶隕越。不知所措。臣之情病實狀。已悉於前後疏本。庶蒙聖明之俯燭。而虛銜未缷。敦召混及。悶隘恧蹙。求死不得。第臣本病之外。又添別症。委頓牀席。神思昏瞀。倘或少間。則謹當冒入文字。更暴危衷云矣。臣旣承諸儒賢處竝爲敦諭之命。故仍爲轉向平安監營掌令金鍾厚所住處之意。惶恐。敢啓。傳曰。知道。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐。同副承旨沈念祖坐直。注書李兢淵藥院直一員未差。假注書徐鼎修仕直。事變假注書尹載命仕。
정조 3년
柳義養啓曰。掌令洪明浩。持平宋樂李夔。引避退待。以至經宿。尙未處置。事甚未安。大司憲吳載純。旣爲牌招。以爲處置之地。何如。傳曰。允。
정조 3년
柳義養啓曰。大司憲吳載純牌不進。執義兪彦鏶。掌令金鍾厚在外。洪明浩。持平宋樂李夔引避退待。以監察茶時之意。敢啓。傳曰。知道。
정조 3년
傳于沈念祖曰。左承旨入侍。
정조 3년
以明日常參經筵取稟。傳于李義弼曰。停。召對爲之。
정조 3년
事變假注書李度謙。奉命在外。代以尹載命爲事變假注書。
정조 3년
柳義養啓曰。卽者別監韓泰赫等來告。以爲日昨敦義門守門軍。率無賴輩五六人。乘夜突入別監李枝盛家。無數亂打。至於重傷云。掖隷之被打。聞甚驚駭。別監李枝盛。令掖庭署手本除汰。而歐打等漢。令攸司從重科罪。何如。傳曰。允。
정조 3년
又啓曰。逆賊甘丁應坐至親落漏之。其時部官及京兆金吾當該堂郞。竝施譴削之典事。臺啓蒙允矣。竝依臺啓。捧傳旨以入。而其中漢城府判官金茂澤。旣已身故。勿論。判義禁鄭弘淳。係是大臣。不得循例捧傳旨以入之意。敢啓。傳曰。知道。應坐罪人之見漏。責在當部及京兆査實之失。至於禁府堂郞。別無可罪之端。勿捧傳旨。
정조 3년
以正言安廷玹牌不進罷職傳旨。傳于沈念祖曰。只推。
정조 3년
李義弼以實錄廳郞廳。以摠裁官意啓曰。行兵曹判書李徽之。都廳堂上還差。使之察任。郞廳沈念祖陞資代。沈豐之在外代。李延伋有故代。以弘文館校理李度默。京畿都事金宇鎭。前掌令尹弼秉。前察訪姜。加數差下。以爲分掌擧行之地。郞廳嚴思晩李洪載。方在罷散中。依例權付軍職。冠帶常仕。何如。傳曰。允。
정조 3년
吏曹口傳改事。兼知實錄事李徽之。兼實錄編修官李度默金宇鎭尹弼秉姜單付。
정조 3년
事變假注書李度謙書啓。臣敬奉聖諭。馳往傳諭于果川上北面社堂里前議政府右議政鄭弘淳所住處。則以爲臣昨者史官之回。猥以更具一疏。仰請嚴命之意。有所附奏。而賤疾沈淹。神息昏短。數行文字。亦未自力。唯有伏枕兢越。乃者史官儼臨。傳宣聖諭。非徒王章之不加。特許職名之解免。天地曲遂之澤。父母至慈之恩。藹然於一紙之中。負累賤臣。何以得此於聖明之下也。以首頓地。感淚無從。第於卽日入城之命。竊有所萬萬抑塞者。危臬之蹤。決難淟涊之狀。固不敢覼縷煩陳。而目下賤疾。大腫未完。根疔未消。諸般症形。日事痛楚。最是畏風特甚。塞戶深伏。實無寸地移動之勢。其所差復。亦不可以時月爲期。恩命之下。末由祗承。戰懍之極。尤無所容。伏望聖鑑垂憐。卽命收還偕來。俾臣得以任便調治。以卒生成之澤。不勝顒祝云矣。臣旣承偕入之命。姑爲仍留之意。敢啓。傳于李義弼曰。知道。
정조 3년
行都承旨臣洪國榮。行左承旨臣鄭民始。右承旨臣徐有防。左副承旨臣李義弼。右副承旨臣柳義養。同副承旨臣沈念祖等啓曰。噫嘻痛矣。今日三司所論諸賊之罪。不可一日倖逭於王章。在下者陳請。已閱三歲。兪音愈往而愈靳。輿情之惑。國綱之隳。可謂無復餘地矣。卿士之言如此。國人之言如此。而況臣等偏蒙造化。忝在近密。則其所以不戴一天。不欲俱生之心。實有倍於恒品。每當登筵之際。仰承不允之敎。則衷情自激。或於接臺之日。常見謄傳之紙。則憂憤益切。而但上殿下殿之時。未敢執筆而覆難。牽裾而力請者。誠以咫尺天威。未敢畢說。從前院例。未及詳察而然也。今幸諫臣之言出。而臣等知所盡分之地矣。噫。彼諸賊之罪。暴人耳目。載諸簡冊。固不待臣等之痛陳。而聖明之所俯燭也。今者臣等之請。固是一允字。未蒙一允字之前。惟知不得請則不得止而已。惟聖明。亟從三司之請。以洩一國之憤焉。答曰。卿等之請。卽日陳於筵席之言也。豈待今日之啓而知者哉。然不得允從。予意亦有在矣。
정조 3년
敎江華府留守李鎭衡書。王若曰。朝廷重恬雅之操。關防難保釐之人。玆撤夙夜之班。庸畀居守之任。惟卿。素性簡澹。餘事文華。詩書聊以自娛。窮巷掩楊子之宅。進取不由他道。幾年冷廣文之官。粵予自在春宮。而卿久處雷肆。功存輔導。著宿學於朝夕講磨。時際危疑。效深誠於左右協贊。掌試事於嶺邑。多士頌藻鑑之公。銜使命於燕京。一路著氷蘖之操。肆於臨御以後。屢加晉擢之恩。久矣獨賢其勞。喉司之出納惟允。寔是衆望所屬。經筵之啓沃將畀。惟其眷遇始終。顧予心實有契合。若夫感激報效。知卿意益殫忠貞。眷彼沁都。實我天府。帀滄溟而成塹。一面之鎭堡星羅。控漢師而作㯲。三路之轉輸雲委。晉陽爲保障之地。非尹鐸而誰毗。長江軫控制之方。眷款子而宜托。雖難蹔離於近密。且欲歷試其才猷。玆授卿以江華府留守兼鎭撫使。卿其祗服寵章。勉恢茂績。佩海鑰而贊廟略。爲任固自不輕。綰戎符而分民憂。一念毋或少忽。凡所裁稟。厥有舊章。於戲。汲長孺之丹衷。縱抱出入禁闥之願。張乖厓之素望。庶殫鎭撫已徼之謨。往惟欽哉。行且召矣。故玆敎示。想宜知悉。知製敎金憙製進
정조 3년
己亥正月十七日。兼春秋朴行淳。刑曹啓目。罪人朴𤩕。嚴刑輸情。何如。啓。傳曰。更加嚴刑。期於得情爲良如敎。
정조 3년
刑曹啓目。罪人李千奉。嚴刑得情。何如。啓。傳曰。更加嚴刑。期於得情爲良如敎。
정조 3년
刑曹啓目。罪人印殷復。嚴刑得情。何如。啓。傳曰。依允。
정조 3년
刑曹啓目。罪人金奉鎭。嚴刑得情。何如。啓。傳曰。更加嚴刑。期於得情爲良如敎。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李義弼坐。右副承旨柳義養坐直。同副承旨沈念祖坐直。注書李兢淵藥院直一員未差。假注書徐鼎修仕直。事變假注書尹載命仕。
정조 3년
柳義養啓曰。大司憲吳載純牌不進。執義兪彦鏶。掌令金鍾厚在外。掌令洪明浩。持平宋樂李夔。引避退待。以監察茶時之意。敢啓。傳曰。知道。
정조 3년
鄭民始。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 3년
傳于徐有防曰。禮房承旨馳詣受香所。奉審後。祭物祭器祭井看審。諸執事進排官。摘奸以來。
정조 3년
鄭民始啓曰。判中樞府事鄭弘淳。時在京畿果川地。上來時給馬事。本道監司處下諭。何如。傳曰。允。
정조 3년
傳于柳義養曰。右副承旨同副承旨入侍。
정조 3년
李義弼。以弘文館言啓曰。召對冊子。以近思錄定奪之後。本館以冊子不備。草記仰稟。而及承聖批。萬萬惶悚。未能更稟實狀矣。卽伏承明日召對之命。本館與侍講院冊簿。更爲詳考。則本館所上近思錄三件內。一件雜帙不用。侍講院所上近思錄五件內。三件移藏于奎章閣。故兩處所上。合爲四件。而召對件數御覧案冊。竝合爲八件矣。案冊與不足件數。無他推移之道。何以爲之。敢稟。傳曰。奎章閣移去本。姑爲取來用之。
정조 3년
沈念祖。以內醫院官員。以都提調提調副提調意啓曰。進上鍼子及諸醫所用鍼子。例有三年一次造成之規。而今年乃是當次之年。依例精造進上後。分給諸醫。何如。傳曰。允。
정조 3년
鄭民始。以兵曹言啓曰。慶熙宮衛將金鼎澤。身病猝重。勢難供職。呈狀乞遞。輪番之任。不宜久曠。改差。何如。傳曰。允。